地名: 慶源 (咸鏡道, 都護府)
年: 1433.0

○召議政府、六曹判書、三軍都鎭撫、藝文大提學鄭招等議事: 其一: "咸吉道
              寧北新設木柵, 姑待後年築石城。 慶源木柵, 年久頹落, 令今春始築何如?" 孟思誠等議: "上敎允當。" 其一: "在太宗朝, 黃儼受命, 賜宴本國。 儼行酒於太宗而已, 餘不行酒, 太宗請之, 然後乃行酒。 是則中朝賜酒之法, 只行於爲客而已。 今尹鳳又曰: ‘賜酒本國之人, 持賜酒者立授, 飮者跪受, 禮也。’ 以此觀之, 則中朝亦有行酒他人之禮。 予於使臣慰宴時及宣慰使行酒節次, 賜酒者立授, 飮者跪受, 何如?" 僉議皆可。 上曰: "賜酒者立授, 飮者俛伏受酒, 而立請於使臣, 退跪而飮。" 其一: "鎭撫所, 自祖宗朝不屬兵曹, 別無其弊。 今欲屬兵曹, 議論紛紜, 予未斷之, 然不欲改祖宗之制如何?" 衆議不同, 上曰: "勿屬兵曹, 凡號令之出, 兵曹承傳, 移文鎭撫所。" 其一: "司憲府啓: ‘近來擊鼓者, 不及政治得失、民生休戚, 唯訴自己之事, 且非冤抑而誣告者、妄告者、越訴者, 竝置勿論。 故頑惡之徒, 稍有不嫌, 則面罵官吏曰: 「吾當擊鼓。」 常與長上之人爭鬪, 不勝則便罵云: 「吾當擊鼓。」 由此民慢其官, 下陵其上, 其弊甚大。 又其間或正決, 而妄稱誤決, 或未決, 而妄稱已決, 或越訴擊鼓者有之, 或猥細鄙陋之事, 亦或申訴者有之。 曚曨申聞, 煩瀆宸聰, 非獨有乖於大體, 因此獄訟繁滋, 風俗渝薄, 不可不慮。 稽之律文, 辨明冤枉條云: 「凡監察御史辨明冤枉, 須要開具所枉事迹, 實封奏聞, 委官追問得實, 被誣之人, 依律改正, 罪坐元告、元問官吏。 若事無冤枉, 曚曨辨明者, 杖一百徒三年。 若所誣罪重者, 以故出入人罪論。 所辨之人知情與同罪, 不知者不坐。」 非冤枉而亂雜申呈, 是非明白者, 依上項律及申訴不實條, 隨事輕重科罪, 以懲奸詐。’ 何如?" 衆議曰: "申訴不實之律, 甚當。" 黃喜議曰: "關係死生迫切之事, 只許擊鼓, 其餘小事及奴婢爭訟, 決折官吏遞代後, 呈司憲府, 移送主掌官改正。 蓋用刑止訟, 如猛藥治病, 恐有難追之悔。" 上曰: "宜仍舊, 只論以申訴不實之律。" 其一: "奴婢誤決之訴, 必待官吏遞代。 予心以謂奴婢多者, 則一二口之決不決, 不必冤抑, 若只有一二者, 則一口之爭, 如割心焉, 若待官吏之遞, 則或有相避繼出, 因此淹延, 至于累年者多矣。 其冤抑之未伸, 可勝言哉? 且祖宗之時, 再設辨正都監, 奴婢決訟, 尤致意焉, 今當處之如何?" 僉曰: "祖宗之時, 因前朝之季, 爭訟者甚多, 肆設都監以辨之, 今則奴婢爭訟, 不如昔時, 宜當如舊。" 從之。 其一: "閫外之事, 將軍制之。 今崔閏德
              平安之行, 不可以閫外論之, 然新造木柵、抄定軍人、進退士卒等事, 量宜施行後啓達何如?" 許稠等議曰: "今旣承命而往, 修築木柵及進退軍卒, 臨機施行後啓聞。" 黃喜等議曰: "役民非小事, 當與監司議啓取旨後施行, 其中及期之事, 則臨機施行後啓聞, 似爲便益。" 上曰: "新造木柵、軍人抄出、軍士進退, 聽都節制使指揮施行後啓達。" 其一: "如有事變, 於閭延、江界等處赴防時, 熙川以南番滿軍卒乏糧, 則所在守令, 承都節制使移文, 量宜給之, 傳報何如?" 僉曰: "上敎至當。" 其一: "彼人若至閭延、江界等官, 則所饋酒肉醢醬、所贈布席, 量宜預送何如?" 衆議曰: "以難繼之物, 應無窮之欲, 而終不繼焉, 則非徒無益, 反以生怨, 饋餉贈物, 一依前例。" 黃喜、孟思誠議曰: "稍加前例, 優給爲便。" 上從喜等議。 其一: "崔閏德、金孝誠, 如或分道行軍, 則不可無腹心之人, 金孝誠軍士, 當送十人乎? 五人乎?" 衆議不同, 上曰: "差送五人。"

○平安道都節制使崔潤德、都鎭撫金孝誠、經歷崔致雲等辭, 上引見曰: "禦戎之道, 古無良策, 三代帝王, 來則撫之, 去則不追, 但羈縻之而已。 然無明籍, 未得詳知, 自漢以下, 史策可考。 漢
              高祖以英明俊逸之資, 勘定天下, 其伐凶奴, 宜若振槁, 然終見危, 僅以身免, 復議和親。 呂太后, 亦女主之英俊也。 冒頓之書, 雖甚無禮, 終不致討, 和親而已。 武帝多事四夷, 天下虛耗。 唐、宋之事, 瞭然明白, 故古人比之蚊蝱, 驅之而已。 古人所以如此者, 國無大小, 蜂蠆有毒, 彼此之間, 無罪之民, 豈無受害乎? 然婆猪江賊異於是。 去壬寅年間, 侵我閭延, 其後爲忽剌溫所迫逐, 失其巢穴, 携其家屬, 乞住江濱, 國家憐之, 許令寄住我國, 卵育之恩, 不爲少矣。 今者負德背恩, 無故入侵, 殺掠平民, 窮兇極惡, 罪不容誅。 若不征討, 後無悔悟, 每年必有如此之事矣。 況今昇平日久, 四境無虞! 孟子云: ‘無敵國外患者, 國恒亡。’ 今日之事, 雖野人所爲, 實天之所以警戒於我者也。 今李滿住、童猛哥、尹內官之書, 皆云: ‘忽剌溫所爲。’ 然詳思之, 則豈無引之者乎? 近林哈剌到閭延言: ‘吾奴婢, 隱匿不出, 後必有患。’ 其言有由然矣。 昔日慶源
              韓興富之事, 河崙言不可伐, 趙英武言可伐, 太宗從英武之策, 命征之。 後日對馬島之事, 或言可伐, 或言不可伐, 太宗斷以大義, 命將致討, 其事雖不快心, 彼賊等終有恐懼之志。" 閏德對曰: "對馬之事, 百年之備, 今日之事, 僅十年之備。 況同是野人, 稍有東西之別, 李滿住近於遼東, 非猛哥比也。" 上曰: "卿言是矣, 但審知其來賊之實, 則整理軍馬, 晝夜兼行, 攻打一二里, 亦足矣。" 閏德對曰: "古之良將, 豈獨用軍力哉? 亦因時數, 互爲勝敗耳。 今者地氷水溢, 待四五月春水已渴可行也。 若有事機, 則當請勇士二十餘人。" 上曰: "卿所言, 予何不聽? 至於軍士進退, 則聽卿處分。" 仍敎曰: "致雲久在近侍, 卿於(募)
                〔幕〕
              府, 與論古事可也。" 閏德對曰: "若有探候賊境之事, 欲竝遣致雲。" 上又命孝誠曰: "爾則軍旅之事, 已知之矣, 戒之戒之。" 賜閏德鞍馬及弓矢, 賜孝誠馬一匹。

○禮曹啓: "咸吉道生徒有奴婢者少, 自慶源、鏡城至咸興都會, 程途隔遠, 防禦緊要, 累日往來未便。 請咸興以北置一所, 南置一所, 南道都會則生徒十人, 北道都會則五人聚會勸學。" 從之。

○丙寅/視事。 上曰: "斡木河
              女眞
              崔奴乙應赤, 今持權豆書契而來, 願仕, 處之何如?" 禮曹判書申商啓曰: "此人之父, 土着慶源, 且前日自願娶醫女爲妻, 心不能忘, 還來求仕, 許令從仕, 不害於義。" 從之。

○戊寅/咸吉道都節制使據寧北鎭呈, 移牒兵曹, 上命都承旨安崇善, 議于政府六曹。 其一曰: "寧北鎭正軍守城軍、諸邑差備人戶, 竝除雜事, 令捕海靑。" 其二: "軍官防禦有功、仕多者, 每百戶管領軍三人, 依船軍例, 寅申巳亥, 各品遷轉, 及加設土官錄用。" 其三: "寧北鎭, 彼人數來, 供億之煩, 倍於他道。 以慶源、鏡城散住各司奴婢, 前定七十口, 倍加定給。" 其四: "因彼人供給, 鏡城魚藿之稅全收, 寧北鎭食鹽, 竝不擧論, 亦依魚藿之稅以納。" 其五: "節制使及從人馬匹糧餉, 依下道營門例, 以義倉之數供給, 除衙祿屬軍資。" 其六: "自鎭黃節伐洞口至路西割屬鏡城, 路東割屬慶源, 非徒地窄, 新設烟臺千二十四戶及官奴婢之徒, 寄食無地, 除割屬折給上項之人。" 其七: "他道軍籍付人物, 來居本郡, 則依平安道
              寧邊例, 除還本, 皆屬本鎭。" 黃喜等皆曰: "此數條, 非都節制使直啓之事, 宜令監司都節制使更加商確以啓。" 又議曰: "世子將宴使臣, 適値感冒, 未得行禮, 何如?" 僉曰: "本國因勑書不能行法外之事, 如此宴禮, 毋失前例, 宜當厚慰。 且世子慰宴, 禮之大節, 不可停也。 宜於冬至後, 擇日設宴。" 上皆從之。

○兵曹啓: "今設慶源、寧北鎭, 姑築壁城, 設置土官, 刷移本道民一千一百戶于寧北鎭, 一千一百戶于慶源府, 使之且耕且戍, 輕徭薄賦, 以厚其生, 待其阜盛, 漸除南道赴防之軍, 以革積年之弊。 如本道可徙民戶, 未滿二千二百戶, 則忠淸、江原、慶尙、全羅等道, 自募入居者, 良民則賞以本處土官職, 鄕驛吏則永免其役, 賤口則永放爲良, 其兩鎭奴婢幷元屬, 各給一百戶, 以道內住公處奴婢充給。 若公賤不足, 以私賤充之, 仍以下道公賤充給本主。 富居站石城、石幕木柵, 量定軍人, 令土官千戶率領分戍。" 從之。